נגיף הקורונה אמנם השבית את הספורט כמעט בכל העולם, אבל זה לא מונע מהמועדונים לחשוב על פתרונות יצירתיים: מהדיווחים "החיים" של לגאנס ועד השימוש בפוטבול מנג'ר. וגם: כמה "קלע" לוקה דונצ'יץ'?
זהו סוף השבוע הראשון ללא ספורט בכלל, כל הליגות הבכירות בוטלו, ה-NBA בהסגר לפחות חודש והאוהד הממוצע נותר עם דברים למטיבי לכת כמו הליגה הטורקית בכדורסל וענפים קצת פחות מיינסטרים כמו סנוקר.
זה לא מנע מהקבוצות להמשיך כרגיל, לפחות וירטואלית, ולהתנהל כאילו שום דבר לא השתנה. מה הכוונה? קחו לדוגמה את לגאנס, שהייתה צריכה לפגוש היום (שבת) את ויאדוליד במסגרת המחזור ה-28 בספרד. המשחק כמובן בוטל, האם זה עצר את מנהל הרשתות החברתיות שלה? ממש לא.
"השידור של שער הניצחון"
בעמוד הטוויטר של המועדון שידרו עסקים כרגיל. זה החל עם ידיעת הרכבים, ואז כמה ציוצים שטוענים שהקהל ממלא את האצטדיון. ומ"שריקת הפתיחה" ועד ל"סיום" היו "דיווחים חיים" של כל מה שקורה במשחק – כולל מצבים, פסילת שער על ידי מערכת ה-VAR, ואיך לא, ניצחון 1:2 של לגאנס.
בסיום צייצה הקבוצה: "תודה לכם שעקבתם והשתתפתם בהעברת המשחק. חשוב להישאר חזקים ואף פעם אל תאבדו את חוש ההומור שלכם".
גם ווטפורד הייתה אמורה לשחק היום ולארח את לסטר במסגרת המחזור ה-30 בפרמייר-ליג. אז מה עשתה הקבוצה? שיחזור של המפגש בפוטבול מנג'ר. נשים לכם את החמש דקות ו-36 שניות כאן לצפייה. מי שבכל זאת רוצה לדעת כמה יצא ואין לו בעיה עם ספוילרים, אז המשחק הסתיים ב-1:1 משער שוויון דרמטי של המארחת, וזה אחרי שהיא שיחקה דקות ארוכות בעשרה שחקנים.
אי אפשר בלי NBA, נכון? לוקה דונצ'יץ' סיפק הלילה משחק שיא מבחינתו עם לא פחות מ-50 נקודות ו-19 אסיסטים בניצחון 136:150 של דאלאס על פיניקס – זה קרה ב-NBA 2k20 והועבר בשידור חי בטוויץ' (פלטפורמה לשידורים חיים של גיימרים). ברוב שלבי המשחק צפו בו כ-5,000 איש, כשהשיא עמד על 12,000 צופים בו זמנית.
הסאנס הודיעו שכל המשחקים ימשיכו להיות משוחקים ומשודרים בטוויץ' עד שהליגה תחזור לפעילות. אז מי שעדיין רוצה לראות שידורים חיים, זו אופציה אמנם קצת מוזרה, אבל בהחלט מגניבה.